Zajedničke osobine poduzetnika
Uspješni poduzetnici često nisu motivirani samo financijskim dobicima te da mnogi od njih moraju nadvladati značajne nedaće da bi uspje
Trideset pet godina britanski je poduzetnik Richard Branson gradio svoju kompaniju Virgin, koja je danas pravi globalni div. Branson je jedan od najbogatijih ljudi na svijetu. Kao dijete, bolovao je od disleksije, nesposobnosti za učenje. Nikad nije pohađao sveučilište. Međutim, bio je motiviran na uspjeh. "U školi, gledao bih neke od tih testova i ne bih imao pojma o čemu se radi. Napustio sam školovanje s petnaest godina i uputio se u svijet kako bih pošteno zaradio za život", navodi Branson. Kao tinejdžer, Richard Branson je imao dva neuspjela poslovna poduhvata. Nakon toga, slijede desetci uspješnih biznisa... U Indiji, Sunil Mittal nadišao je posve drugačije nedaće: "Odrastao sam u vrlo socijalistički ukorijenjenoj Indiji... Sovjetski model ekonomije ulazio je u Indiju na vrlo dramatičan način". Indija je 1992. godine napustila plansku ekonomiju sovjetskog tipa. Mittalova tvrtka Bharti Group postala je druga po veličini korporacija u Indiji: "Počeli smo sa samo 35 milijuna dolara i izgradili najveću telekomunikacijsku kompaniju u Indiji". Brent Goldfarb, profesor poslovanja na Sveučilištu Maryland, kaže da je motivacija budućih poduzetnika često različita - neki žele biti neovisni, drugi žele postati bogati: "Činjenica je da se većina poduzetnika ne obogati. Zapravo, većina poduzetnika zaradi manje negoli bi zaradila da radi za nekog drugog". Primjer za to je pakistanski poduzetnik Ashar Hafeez. Otvorio je svoj prvi restoran u Islamabadu 1993. godine. Imao je veliku strast za biznisom. Bio je spreman naporno raditi: "Trebate raditi vrlo naporno u svakom aspektu posla. I to je teško. To je timski rad. Ne možete to učiniti sami. Morate imati vrlo dobru ekipu uz sebe". U iračkom dijelu Kurdistana, majka četvero djece Suhela Kakil Raza iz Irbila već godinu dana proizvodi žensku odjeću. Pred njom je bilo mnogo prepreka. Na primjer, morala je pronaći lokaciju za dućan u koju ne zalaze muškarci, kako bi njeni kupci - sunitske žene - dolazile i kupovale. Sad ima četiri uposlenice i želi proširiti posao. Kaže kako sanja o tome da ima vlastitu tvornicu. Imala bi dva dijela...jedan s 12 šivaćih strojeva i 12 djevojaka koji rade za njima. Kaže da bi također uz to imala i školu u kojoj bi se obučavale švelje.... Mthuli Ncube direktor poduzetničkog instituta na Sveučilištu Witwatersrand u Johannesburgu, govori o specifičnim problemima Južnoafričke Republike: "U Africi je vrlo malo kvalitetnih poduzetnika, koji su spremni preuzimati rizike". Međutim najugledniji južnoafrički poduzetnik Richard Maponya odavno preuzima rizike. On je građevinski poduzetnik i vlasnik pravog trgovačkog carstva. U postizanju uspjeha u biznisu nije mu smetao niti apartheid. Sada, u osamdesetim godinama života, Maponya je nedavno otvorio ogroman trgovački centar u predgrađu Johannesburga – Sowetu... Mega-uspješni američki građevinski poduzetnik Donald Trump jednom je prilikom rekao da poduzetnici moraju imati strast, moraju biti žilavi, moraju imati velike ambicije... Također, trebaju biti sposobni apsorbirati nove informacije, biti odlučni te znati pregovarati. I – moraju uživati u natjecanju.